วรรณแนะเก็บทอง
บลจ.วรรณ มองทองคำเริ่มน่าสนใจหลังราคาร่วงมาก แนะซื้อติดพอร์ตไว้ 5-10% บริหารความเสี่ยง
20 ต.ค. 2557

บลจ.วรรณ มองทองคำเริ่มน่าสนใจหลังราคาร่วงมาก แนะซื้อติดพอร์ตไว้ 5-10% บริหารความเสี่ยง 
นายมณฑล จุนชยะ ประธานเจ้าหน้าที่บริหารการลงทุน บริษัทหลักทรัพย์จัดการกองทุนรวม (บลจ.) วรรณ เปิดเผยว่า แนวโน้มเศรษฐกิจอยู่ในช่วงของการเติบโต ทำให้หุ้นยังเป็นสินทรัพย์ที่น่าสนใจลงทุนที่สุด 
ขณะเดียวกัน มองว่าทองคำก็เริ่มกลับมาน่าสนใจอีกครั้งหลังจากที่ราคาปรับตัวลงมาอยู่แถวบริเวณ 1,200-1,100 เหรียญสหรัฐ/ออนซ์ หากมองในแง่ของการลงทุนทองคำ เพื่อกระจายความเสี่ยงแล้วถือว่าน่าสนใจในการเข้าลงทุน
“แนะนำให้นักลงทุนควรมีทองไว้ในพอร์ตการลงทุนประมาณ 5-10% เพื่อเป็นการกระจายความเสี่ยง จากก่อนหน้านี้ไม่ได้มองการลงทุนในทองคำมากนัก แต่ตอนนี้เรามองว่าทองเริ่มกลับมาน่าสนใจ มีไว้เพื่อกระจายการลงทุน” นายมณฑล กล่าว 
อย่างไรก็ตาม มองว่าราคาทองยังมีโอกาสปรับตัวลงอีก ตอนนี้ราคาหน้าเหมืองอยู่ที่ 900 เหรียญสหรัฐ/ออนซ์ แต่ราคาอาจจะลงไปต่ำกว่านี้ได้เช่นกัน เพราะส่วนหนึ่งของต้นทุนในการขุดเจาะ คือ ราคาพลังงานซึ่งปัจจุบันก็ค่อนข้างต่ำ ดังนั้นราคาทองคำอาจจะลงไปต่ำกว่าระดับ 1,200-1,100 เหรียญสหรัฐ/ออนซ์ได้เช่นกัน 
ด้าน นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) กล่าวว่า แนวโน้มราคาทองคำยังไม่ค่อยดี เนื่องจากเศรษฐกิจทั่วโลกเริ่มปรับตัวดีขึ้นและอัตราดอกเบี้ยของสหรัฐกำลังจะปรับตัวสูงขึ้น คาดว่าราคาทองคำยังอยู่ในขาลงอย่างชัดเจน อาจจะมีผันผวนปรับขึ้นได้บ้างตามจังหวะข่าวร้ายที่ออกมาเป็นช่วงๆ แต่ยังไม่น่าลงทุนในทองคำช่วงนี้ จึงแนะนำให้พักการลงทุนในทองคำออกไปก่อน 
สำหรับภาพรวมผลตอบแทนของกองทุนทองคำในปี 2557 จากข้อมูลบริษัท มอร์นิ่งสตาร์ รีเสิร์ช (ประเทศไทย) พบว่า ในไตรมาสแรกผลตอบแทนเฉลี่ยอยู่ที่ 5.58% ไตรมาส 2 ผลตอบแทนเฉลี่ย 1.66% ไตรมาส 3 ผลตอบแทนเฉลี่ยติดลบ 7.63% และตั้งแต่ต้นปีจนถึงวันที่ 30 ก.ย. 2557 ติดลบ 0.76% ซึ่งกองทุนทองคำเป็น 1 ใน 2 สินทรัพย์ที่ให้ผลตอบแทนเฉลี่ยติดลบในช่วง 9 เดือนแรกของปีนี้ รองจากกองทุนน้ำมันที่ผลตอบแทนเฉลี่ยติดลบสูงถึง 3.80%
อย่างไรก็ตาม ในช่วง 9 เดือนแรกของปีนี้ จากจำนวนกองทุนทองคำทั้งหมด 37 กอง พบว่า กองทุนที่ทำผลตอบแทนได้ดีสุดอยู่ที่ 1.64% ส่วนกองทุนที่ทำผลตอบแทนได้แย่สุดติดลบ 3.65% ในขณะที่ดัชนีเปรียบเทียบ ได้แก่ London Fix Gold AM PR USD อยู่ที่ 0.71% ส่วน SPDR Gold Shares อยู่ที่ 0.95% 
สำหรับผลตอบแทนเฉลี่ยในช่วง 3 ปีย้อนหลัง ณ วันที่ 30 ก.ย. 2557 ติดลบ 7.75% จากจำนวนกองทุนทั้งหมด 26 กอง โดยกองทุนที่ทำผลงานได้ดีสุดยังติดลบ 7.75% ส่วนกองทุนที่ทำผลงานได้แย่สุดติดลบ 10.96% ขณะที่ดัชนีเปรียบเทียบ London Fix Gold AM PR USD ติดลบ 9.43% ส่วน SPDR Gold Shares ติดลบ 9.47% 
นอกจากนี้ ผลตอบแทนเฉลี่ยในช่วง 5 ปีย้อนหลังอยู่ที่ 2.57% จากจำนวนกองทุนทั้งหมด 7 กอง โดยกองทุนที่ทำผลตอบแทนได้ดีสุดอยู่ที่ 4.31% และแย่สุด 1.65% ขณะที่ดัชนีเปรียบเทียบ London Fix Gold AM PR USD อยู่ที่ 3.86% ส่วน SPDR Gold Shares อยู่ที่ 3.67%